钦定古今图书集成/明伦汇编/官常典/第591卷 > 周
## 钦定古今图书集成/明伦汇编/官常典/第591卷 > 周

周设川衡、泽虞二官，以掌川泽之禁。

按《周礼地官川衡》：“每大川下士十有二人，史四人，胥
十有二人，徒百有二十人。中川下士六人，史二人，胥
六人，徒六十人。小川下士二人，史一人，徒二十人。”

〈订义〉郑康成曰：“川，流水也。”　贾氏曰：“官及胥徒多者，以其川路长远，巡行劳役故也。”

掌巡川泽之禁令而平其守，以时舍其守，犯禁者执
而诛罚之。

〈订义〉郑康成曰：“舍其守者，时案视守者于其舍申戒之。”　刘执中曰：“时谓獭祭鱼之后则舍其守禁以纵万民渔焉。不平其守则渊潜不可得以遂性，不舍其守则鲜食不可得以养民。”

祭祀、宾客，共川奠。

〈订义〉郑康成曰：“川奠笾豆之实，鱼鱐、蜃蛤之属。

《泽虞》，每大泽大薮，中士四人，下士八人，府二人，史四
人，胥八人，徒八十人。中泽中薮如中川之衡，小泽小
薮如小川之衡。”

〈订义〉贾氏曰：“用中士尊于《川衡》”者，以泽中之所出物多也。

掌国泽之政令，为之厉禁，使其地之人守其财物。

〈订义〉李嘉会曰：“泽属乎国，惧民因地以致争。今海之沙岸，潮之波渚，凡利入之厚，无不租。”“于官而后渔焉”，此之谓也。

以时入之于玉府，颁其馀于万民。

〈订义〉郑康成曰：“入之以当邦赋。”

凡祭祀、宾客，共泽物之奠。

〈订义〉郑康成曰：“泽物之奠，亦笾豆之实，芹、茆、蔆、芡之属。”

《丧纪》，共其苇蒲之事。

〈订义〉郑康成曰：“苇以𬮱圹，蒲以为席。”

若大田猎，则莱泽野；及弊田，植虞旌以属禽。